DOD จ่อเซ็น MOU “กรมการแพทย์แผนไทย” ผุดโรงสกัดสมุนไพรครบวงจร
DOD จ่อเซ็น MOU "กรมการแพทย์แผนไทย" ผุดโรงสกัดสมุนไพรครบวงจร
18 ก.ค. 2561

บริษัท ดีโอดี ไบโอเทค จำกัด (มหาชน) หรือ DOD เปิดเผยว่า บริษัทเตรียมลงนามบันทึกข้อตกลงความร่วมมือ (MOU) กับกรมการแพทย์แผนไทยและการแพทย์ทางเลือก รวมถึงหน่วยงานภาครัฐและเอกชน ในวันที่ 19 ก.ค. 2561 เพื่อจัดตั้งโรงงานสารสกัดสมุนไพรที่ทันสมัยและใช้เทคโนโลยีที่เหมาะสมให้กับกรมการแพทย์แผนไทยและการแพทย์ทางเลือก
โดยหน่วยงานดังกล่าวที่จะร่วมมือกันในครั้งนี้ประกอบด้วย สำนักงานพัฒนาวิทยาศาสตร์และเทคโนโลยีแห่งชาติ (สวทช) โดยศูนย์พันธุวิศวกรรมและเทคโนโลยีชีวภาพแห่งชาติ, การยาสูบแห่งประเทศไทย เพื่อสกัดและตรวจคุณภาพของสารสกัดนิโคตินจากยาสูบ และผลิตภัณฑ์เพื่อใช้ทางการแพทย์, ศูนย์ห้องปฏิบัติการและวิจัยทางการแพทย์และการเกษตรแห่งเอเชียจำกัด เพื่อทำความร่วมมือด้านห้องปฏิบัติการกลางในการตรวจวิเคราะห์และแยกสารมาตรฐานสมุนไพร, บริษัท ไบโอหาร์ม เคมิคัลส์ จำกัด, บริษัทไบโอเวลธ์ จำกัด และบริษัท พาสซานา คอสเมติก จำกัด
อนึ่งปัจจุบัน DOD มีโรงงานสกัดสมุนไพรอยู่ 1 แห่ง และกำลังขยายเพิ่มอีก 1 แห่ง โดยเป็นโรงงานสกัดวัตถุดิบที่มีเทคโนโลยีและเครื่องจักรที่ทันสมัย มูลค่า 100 ล้านบาท เพื่อสกัดสารสกัดซึ่งเป็นส่วนประกอบสำคัญในการผลิตผลิตภัณฑ์เสริมอาหาร เพื่อจำหน่ายในประเทศและส่งออก เช่น ประเทศญี่ปุ่น และจีน เป็นต้น
 